**3. Zodpovednosť**

**Božie slovo:**

*Kto je verný v malom, je verný aj vo veľkom, a kto je nespravodlivý v malom, je nespravodlivý aj vo veľkom. 11 Ak ste teda neboli verní v nespravodlivej mamone, kto vám zverí pravé bohatstvo? 12 A ak ste neboli verní v cudzom, kto vám dá, čo je vaše? (Lk 16,10-12)*

*Alebo*

*Preto vás prosím ja, väzeň v Pánovi, aby ste žili dôstojne podľa povolania, ktorého sa vám dostalo, so všetkou pokorou, miernosťou a zhovievavosťou. Znášajte sa navzájom v láske a usilujte sa zachovať jednotu ducha vo zväzku pokoja. (Ef 4, 1 - 3)*

**Komentár:**

Vecný register Katechizmu katolíckej cirkvi k téme zodpovednosti uvádza viacero odkazov: Chudoba a morálna zodpovednosť bohatých národov, Sloboda a zodpovednosť, Svedomie a zodpovednosť za vykonané činy, Účasť na spoločenskom živote a zodpovednosť, Zodpovednosť človeka ako správcu sveta, Zodpovednosť rodičov za deti a ďalšie.

Výroky Svätého písma a učenie Cirkvi o pekle sú pre človeka výzvou na zodpovednosť,
s ktorou má používať svoju slobodu so zreteľom na svoj večný osud. Súčasne sú aj naliehavou výzvou na obrátenie.

*Vchádzajte tesnou bránou, lebo široká brána a priestranná cesta vedie do zatratenia
a mnoho je tých, čo cez ňu vchádzajú. Aká tesná je brána a úzka cesta, čo vedie do života,
a málo je tých, čo ju nachádzajú! (Mt 7,13-14)*

Keďže však nevieme ani dňa, ani hodiny, máme, ako upozorňuje Pán, stále bdieť, aby sme si po skončení nášho jediného pozemského života zaslúžili vojsť s ním na svadbu a byť započítaní medzi požehnaných, a nerozkázalo sa nám ako zlým a lenivým sluhom odísť do večného ohňa, von do tmy, kde bude plač a škrípanie zubami.

Sloboda robí človeka zodpovedným za vlastné činy v takej miere, v akej sú dobrovoľné. Pokrok v čnosti, poznanie dobra a askéza posilňujú vládu vôle nad jej činmi. Čím väčšmi človek koná dobro, tým sa stáva slobodnejším. Pravá sloboda je iba tá, ktorá je v službe dobra a spravodlivosti. Zvoliť si neposlušnosť a zlo, nedbanlivosť a záhaľčivosť je zneužitím slobody a vedie do otroctva hriechu.

Salezián spolupracovník pociťuje zodpovednosť za spoločné poslanie a rozvíja ho podľa svojich životných podmienok, schopností a možností, a tým ho účinne podporuje.
V Združení spolu s ostatnými prežíva výchovnú a evanjelizačnú spoluzodpovednosť. Každý ̆ sa má zúčastňovať na spoločnom programovaní a zhodnocovaní rôznych činností a na voľbe zodpovedných. Ak je povolaný prijať zodpovednú funkciu, usiluje sa ju vykonávať verne a v duchu služby. (PAŽ Štatút čl.22)

Saleziáni spolupracovníci sú prvými zodpovednými za vlastnú ľudskú, kresťanskú, saleziánsku a profesionálnu formáciu. (PAŽ Štatút čl.29)

**Otázky:**

* Ako si plním svoje stavovské povinnosti (v manželstve, v rodičovstve, v rodine, v práci, v združení, v spoločnosti) ? Aké sú moje rezervy ? V čom sa musím zlepšiť ?
* Ako v dnešnej dobe žiť don Boscov ´slogan´: *dobrý kresťan a statočný občan* ?
* Som verným Kristovým učeníkom v Katolíckej Cirkvi ? (Prísľub; PAŽ Štatút čl.32)
* Som si vedomý, že osobne zodpovedám za svoju vlastnú ľudskú, kresťanskú, saleziánsku a profesionálnu formáciu?
* Pociťujem zodpovednosť za Združenie ? Zaujímam sa a ponúkam sa do spolupráce na spoločných projektoch?

**Modlitba**

*Pane, ty si vložil do našich rúk budovanie sveta a zveľaďovanie tvojej Cirkvi. Zveril si nám ohlasovanie tvojho Evanjelia a čakáš na nás v chudobných, trpiacich a opustených, a vo všetkých našich bratoch a sestrách. Pred nami sa otvárajú mnohé cesty a ozývajú sa mnohé hlasy, ktoré by nás mohli pomýliť. Medzi tým všetkým je tvoje volanie tak silné a príjemné a neobmedzuje v ničom našu slobodu. Nedovoľ, aby osoby, idey a okolnosti prekazili alebo zneškodnili naše pevné rozhodnutia. Urob, aby naša zodpovednosť stále rástla a chráň našu slobodu, aby sa každý jeden z nás odovzdal slobodne a s láskou službe Bohu a blížnemu až do konca.*

*Amen.*